Na osnovu člana 70. stav 1. tačka 2. Ustava Republike Srpske i čl. 182. i 186. st. 1. i 2. Poslovnika Narodne skupštine Republike Srpske (''Službeni glasnik Republike Srpske'', broj 31/11), a u vezi sa članom 34. stav 2. Zakona o referendumu i građanskoj inicijativi (''Službeni glasnik Republike Srpske'', broj 42/10), a nakon razmatranja Izvještaja Republičke komisije za sprovođenje referenduma o rezultatu republičkog referenduma na pitanje: ''Da li podržavate da se 9. januar obilježava i slavi kao Dan Republike Srpske?'', Narodna skupština Republike Srpske, na Četrnaestoj sjednici, održanoj 11. oktobra 2016. godine, donijela je sljedeću

**ODLUKU**

**O KONSTATOVANjU REZULTATA REPUBLIČKOG REFERENDUMA**

I

Narodna skupština Republike Srpske nakon razmatranja Izvještaja Republičke komisije za sprovođenje referenduma o rezultatu republičkog referenduma na pitanje: ''Da li podržavate da se 9. januar obilježava i slavi kao Dan Republike Srpske?'', konstatuje da je od ukupno 1.219.399 građana Republike Srpske, koji imaju biračko i time i glasačko pravo, po članu 4. Zakona o referendumu i građanskoj inicijativi, glasalo je 680.175 glasača, odnsono 55,78% od ukupnog broja glasača. Nevažećih glasačkih listića bilo je 2.265, a važećih glasačkih listića 679.069.

II

Narodna skupština Republike Srpske konstatuje da su na referendumsko pitanje: ''Da li podržavate da se 9. januar obilježava i slavi kao Dan Republike Srpske?'' odgovor: ''DA'' dala 677.771 glasača, odnosno 99,81% od ukupnog broja upisanih glasača, a odgovor ''NE'' dalo je 1.298 glasača, odnosno 0,19% od tog broja.

III

Narodna skupština Republike Srpske konstatuje da je referendum punovažan u smislu člana 35. stav 1. Zakona o referendumu i građanskoj inicijativi, jer je na njemu glasala natpolovična većina grašana koji imaju biračko/glasačko pravo i koji su upisani u birački/glasački spisak te da se na referendumu zaokruživanjem reči: ''DA'' izjasnilo 677.771 glasača, ili 99,81% što čini natpolovičnu većinu ukupnog broja građana koji imaju biračko/građansko pravo i koji su upisani u birački/glasački spisak.

IV

Narodna skupština Republike Srpske takođe konstatuje da je referendumsko pitanje: ''Da li podržavate da se 9. januar obilježava i slavi kao Dan Republike Srpske?'' shodno članu 35. stav 2. Zakona o referendumu i građanskoj inicijativi dobilo podršku građana te da je rezultat referenduma punovažan.

V

Rezultat republičkog referenduma objaviće se u formi izvještaja u ''Službenom glasniku Republike Srpske'', najkasnije u roku od 30 dana od dana konstatovanja rezultata referenduma.

VI

Ova odluka stupa na snagu osmog dana od dana objavljivanja u ''Službenom glasniku Republike Srpske''.

Broj: 02/1-021- /16 PREDSJEDNIK

Datum:11. oktobar 2016. godine NARODNE SKUPŠTINE

***Nedeljko Čubrilović***